'Baasbrein' in Mooinooi-saak sterf | Netwerk24
Deur Hanti Otto 20 September 2019 15:12
Koos Strydom (54) is omstreeks 15:00 oorlede. Die polisie het dit bevestig. Dit blyk dat Strydom self dood is sonder dat die masjiene afgeskakel is.
Die familie van Strydom, vermeende baasbrein agter die dubbele Mooinooi-moorde, is glo Vrydag in kennis gestel om inderhaas na die Kalafong-hospitaal te gaan om hom te groet.
Hy is blykbaar vroeër óf breindood verklaar hoewel die masjiene nog nie afgeskakel was nie.
Bronne na aan Strydom se vrou, Mercia (23), het Vrydag net voor 12:00 gesê dat sy ook die oggend op sosiale media en deur ander familielede gehoor het dat haar man dood is.
Koos Strydom kort nadat hy in die Kalafong-hospitaal in Pretoria opgeneem is. Foto: Verskaf
Die hospitaal het haar glo egter teen laatoggend gebel en versoek om te kom “want hulle wil die masjiene afsit”.
“Shame, sy is histeries. En die verskillende stories maak dit nie makliker nie,” het een gesê.
Strydom is Maandag in die hospitaal opgeneem nadat hy bewusteloos in sy enkelsel in die Kgosi Mampuru II-gevangenis in Pretoria aangetref is.
Paramedici het hom behandel voordat hy na die tronkkliniek en toe na die hospitaal geneem is.
Luidens bronne het hy glo, veral na aanleiding van ’n brief wat in sy sel gevind is, ’n oordosis slaappille geneem.
Tog het die DKD Donderdag ook in ’n verklaring genoem dat “bewerings van gif” ondersoek word.
Mercia staan in die hooggeregshof in Pretoria saam met Alex Modau (36) en twee broers, Aaron James (26) en Jack Chinkinya Sithole (19), op die moorde op Joey en Anisha van Niekerk van Mooinooi, Noordwes tereg. Koos is die vermeende baasbrein.
Daarby is Strydom ook van die moord in 2014 op Amanda Mey in die Rustenburg-omgewing aangekla.
Meer oor: Koos Strydom | Pretoria | Mooinooi
Mooinooi-‘baasbrein’ herwin nie bewussyn